In nomine Sanctæ et individuæ Trinitatis, et unicæ Deitatis, Rotbertus propiciante divina clementia Francorum Rex. Cum regni nostri frueremur quieta pace, excelsum regnis hominum dominari, et eadem ab eodem transmutari reminiscentes, utque placet, vel superponi quemlibet in eis, vel dejici mentis intuitu contuentes, justis petitionibus, et præsertim locis sanctis aurem libenter accommodabamus; posteritatis nostræ prolem, si idem senserint, in honore stabiliri non dubium habentes. His itaque occupatos studiis, Præsul Lingonensis, vocabulo Lambertus, nos adiit, nostram humiliter deposcens serenitatem, quatinus S. Benigni Abbatiam secus Divionense castrum sitam Præcepti nostri auctoritate muniremus, quæque etiam pertinentia sublimitate corroboraremus, nec non salvamentum circumadjacentium villarum ex nostro adderemus. Intermiscuit se interea Hugo Comes Cabilonensis huic petitioni, ut pote custos ejusdem loci. Quod omnino decernentes nobis proficuum et utile, voluntati eorum statuimus satisfacere. Ut igitur cœtus Sanctæ Congregationis Monachorum inhibi Deo famulantium devote succiduis temporibus nos nostramque prolem ipsi commendet assiduis precibus, cuncta quæ Karoli Imperatoris præceptione, sive omnium nostrorum prædecessorum Regum, seu quorumcumque fidelium dono acceperunt, aut accepturi sunt, auctoritate Regia, nostrique præcepti scripto confirmamus. Et quam maxime de claustri eorum invasione, quod omnino, ut nostri antecessores, jubemus esse liberum cum burgo et mercato, pariterque districto, nec quicquam a torrente, qui Sancti Castrique causam dividit, abs quolibet accipi, vel auferri, seu cuicumque vim inferre sine precepto liceat Monachorum. Nomina autem salvamenta reddentium sunt subtus notata: Lariacus, Bicisus, Quintiniacus, Cromacus, Sulliacus, Aguliacus, Rufiacus, Aschiriacus, Bargas, Provisus, Colonicas, Plumberias, Escuntias, Gironus, Corcellas, Tremolendus, Villarius, Primenius Lentiniacus, Distus, Longovicus, Saciacus, Siliacus, Asnerias, Corcellas, Norgias, Asiriacus, Dinantus, Mercenniacus, Pamerias, Fedeniacus, Ulgias, Dusmus, Nerron, Saloné, Missiniacus, Saviniacus, Spaniacus, Villa-Karli, Villa-Comitis, Curte-Arnon, et ceteræ cum appendiciis salvamentum reddentes. Si quis autem tantæ nostræ auctoritati obviare et donationem legaliter patratam qualibet occasione tentaverit effringere, non prævaleat in his quæ cupit locum habere; sed noverit se compositurum auri libras mille, medietatem prescripto Monasterio, et medietatem nostræ Cameræ. Utque hoc verius accipiatur, et diligentius observetur, manu propria corroborantes, sigillo nostro insigniri jussimus, necnon a fidelibus nostris præsentibus confirmari legaliter censuimus. S. Rotberti Regis gloriosissimi. Constancia etiam Regina, consocia nostra, cum filiis nostris Henrico tunc Duce, atque Rotberto laudavit. S. Lamberti Episcopi. S. Joffridi Episcopi Cabillonum. S. Hugonis Comitis et Episcopi, ejusdem loci Provisoris. S. Azelini Laudunensis Præsulis. S. Beraldi Episcopi Suessionum. S. Ottonis Masticonensis Comitis. S. Rainaldi Nivernensis Comitis. Data VIII. Kal. Februarias anno ab incarnatione Domini MXV. Indictione XIII. Epacta XVIII, regnante Rotberto XXVIII anno. Actum Divione feliciter, amen. Balduinus, Sacri Palatii Apocrisiarius postulatus, recognovi et laudavi.